## Pravilnik o državnoj nagradi za humanitarni rad

### NN 144/2011 (14.12.2011.), Pravilnik o državnoj nagradi za humanitarni rad

MINISTARSTVO ZDRAVSTVA I SOCIJALNE SKRBI

2916

Na temelju članka 16. stavka 10. Zakona o humanitarnoj pomoći (»Narodne novine« broj128/10), ministar zdravstva i socijalne skrbi, donosi

PRAVILNIK

O DRŽAVNOJ NAGRADI ZA HUMANITARNI RAD

Članak 1.

Ovim Pravilnikom propisuju se uvjeti za dodjelu Državne nagrade za humanitarni rad (u daljnjem tekstu: Nagrada), izgled medalje i povelje, način rada Odbora za dodjelu državne nagrade za humanitarni rad (u daljnjem tekstu: Odbor) te druga pitanja u svezi s Nagradom.

Članak 2.

Odbor dodjeljuje Nagradu kao godišnju nagradu i nagradu za životno djelo.

Članak 3.

Nagrade se dodjeljuju svake godine na Međunarodni dan ljudskih prava, 10. prosinca.

Članak 4.

Postupak za dodjelu Nagrade pokreće Odbor svake godine, raspisivanjem pozivnog natječaja zainteresiranim pravnim i fizičkim osobama te tijelima državne uprave, za davanje prijedloga za dodjelu Nagrade.

Pozivni natječaj iz stavka 1. ovoga članka raspisuje se najkasnije do 1. listopada za tekuću godinu i objavljuje se u »Narodnim novinama«.

U natječaju se objavljuju kriteriji za dodjelu Nagrade, utvrđuje se postupak predlaganja kandidata za dodjelu nagrade te rok za dostavu prijedloga.

Članak 5.

Prijedlozi za dodjelu Nagrade moraju biti obrazloženi u pisanoj formi.

Članak 6.

Prijedlog za dodjelu Nagrade mora sadržavati:

– ime i prezime kandidata, odnosno naziv i sjedište pravne osobe,

– profesionalan životopis kandidata,

– temeljito obrazloženje uz posebnu napomenu ako se kandidat predlaže za Nagradu za životno djelo,

– dokumentaciju iz koje je razvidna uspješnost djelovanja kandidata koji se predlaže za Nagradu.

Ako pojedini prijedlog za dodjelu Nagrade nije potpun ili ne sadrži dovoljno elemenata za odlučivanje, Odbor će od predlagatelja zatražiti dopunu prijedloga.

Ako u utvrđenom roku predlagatelj ne dopuni prijedlog, Odbor neće prijedlog uzeti u razmatranje.

Članak 7.

Odluku o dodjeli Nagrade Odbor donosi na sjednici.

Odbor može pravovaljano odlučivati ako sjednici prisustvuje više od polovine članova Odbora.

Kandidat za dodjelu Nagrade ne može sudjelovati u radu Odbora.

Ako je predsjednik ili član Odbora predložen za dodjelu Nagrade, ne može sudjelovati u radu Odbora u svezi s donošenjem odluka o Nagradi te godine i za to vrijeme mandat člana Odbora miruje.

Članak 8.

Predsjednik Odbora priprema, saziva i vodi sjednice Odbora.

U slučaju odsutnosti predsjednika, Odboru predsjedava član Odbora koji se bira neposredno na sjednici Odbora.

Članak 9.

Članovi Odbora odlučuju o dodjeli Nagrade javnim glasovanjem.

Odluke Odbora valjane su ako za njih glasuje većina ukupnih članova Odbora.

Član Odbora koji se ne suglasi s odlukom Odbora može tražiti da se njegovo izdvojeno mišljenje s obrazloženjem unese u zapisnik Odbora.

O radu Odbora vodi se zapisnik.

Članak 10.

Predsjednik Odbora objavljuje imena nagrađenih i dodjeljuje Nagradu na svečanoj sjednici koja se održava na dan ljudskih prava, 10. prosinca.

Članak 11.

Odbor može odrediti i posebne kriterije za svaku godinu u kojoj se Nagrada dodjeljuje.

Članak 12.

Nagrada se dodjeljuje u obliku medalje, povelje i u novcu.

Izgled medalje i povelje odredit će Odbor prema idejnom rješenju pribavljenom na temelju javnog natječaja.

Članak 13.

Visinu Nagrade svake godine utvrđuje Odbor, uz prethodnu suglasnost ministra zdravstva i socijalne skrbi.

Članak 14.

Financijski plan donosi Odbor uz suglasnost ministra zdravstva i socijalne skrbi do 31. listopada tekuće godine za sljedeću godinu.

Iz sredstava financijskog plana podmiruju se troškovi rada Odbora, te naknade za rad članova Odbora.

Visinu nagrade za članove Odbora utvrđuje Odbor u skladu s financijskim planom uz suglasnost ministra zdravstva i socijalne skrbi.

Članak 15.

Stručne i računovodstvene poslove za Odbor obavlja Ministarstvo zdravstva i socijalne skrbi.

Članak 16.

Stupanjem na snagu ovoga Pravilnika, prestaje važiti Pravilnik o državnoj nagradi za socijalnu skrb i humanitarni rad (»Narodne novine« broj 77/04).

Članak 17.

Ovaj Pravilnik stupa na snagu osmog dana od dana objave u »Narodnim novinama«.

Klasa: 023-03/11-01/208

Urbroj: 534-07-1-1/2-11-1

Zagreb, 1. prosinca 2011.

Potpredsjednik Vlade i
ministar zdravstva i socijalne skrbi
mr. Darko Milinović, dr. med., v. r.

Pravilnik, NN 144/2011-2916